राष्ट्रपति रामनाथ कोविंद का कानपुर दौरा, जानें उनकी इस रेल यात्रा की खास बातें
राष्ट्रपति रामनाथ कोविन्द शुक्रवार को महाराजा एक्सप्रेस से कानपुर सेंट्रल स्टेशन पहुंचेंगे। यहां राज्यपाल आनंदी बेन पटेल और मुख्यमंत्री योगी आदित्यनाथ उनकी अगवानी करेंगे।
कानपुर: राष्ट्रपति रामनाथ कोविन्द शुक्रवार को महाराजा एक्सप्रेस से कानपुर सेंट्रल स्टेशन पहुंचेंगे। यहां राज्यपाल आनंदी बेन पटेल और मुख्यमंत्री योगी आदित्यनाथ उनकी अगवानी करेंगे। इसके बाद राष्ट्रपति और राज्यपाल सर्किट हाउस जाएंगे, जबकि मुख्यमंत्री लखनऊ लौट जाएंगे। ट्रेन के जिस कोच मे वो यात्रा करेंगे वो पूरी तरह बुलेट प्रुफ है। साथ ही एनएसजी, यूपी पुलिस और आरपीएफ भी सुरक्षा में तैनात हैं। राष्ट्रपति बनने के बाद कोविंद पहली बार तीन दिन के प्रवास पर कानपुर आ रहे हैं। इस प्रवास में वे कानपुर देहात स्थित अपने पैतृक गांव परौंख भी जाएंगे।राष्ट्रपति की प्रेसिडेंशियल ट्रेन दिल्ली के सफदरजंग रेलवे स्टेशन से शुक्रवार यानी आज दोपहर 12.45 बजे कानपुर के लिए रवाना हुई। इस ट्रेन में राष्ट्रपति की सुविधा के लिए खास इंतजाम किए गए हैं। यात्रा के दौरान सुरक्षा के लिए कड़े इंतजाम किए गए हैं। यह ट्रेन नेशनल सिक्योरिटी गार्ड (NSG) की सुरक्षा में प्रस्थान करेगी और साढ़े 5 घंटे में कानपुर पहुंच जाएगी।राष्ट्रपति भवन से जारी जानकारी के अनुसार कोविंद सेंट्रल स्टेशन पर शाम 7:45 बजे पहुंचेंगे। वहां से 10 मिनट बाद सर्किट हाउस के लिए रवाना होंगे। 25 से 28 जून तक के दौरे में राष्ट्रपति यहां विभिन्न क्षेत्रों के गणमान्य लोगों से मिलेंगे और उनका हालचाल लेंगे। राष्ट्रपति शहर के विकास पर भी चर्चा करेंगे। 27 जून को वे अपने गांव परौंख जाएंगे। वहां से पुखरायां में आयोजित कार्यक्रम भी हिस्सा लेंगे। राष्ट्रपति के कार्यक्रम को लेकर कानपुर नगर और कानपुर देहात जिले में तैयारियां पूरी हो गई हैं।26 जून को रामनाथ कोविन्द राष्ट्रपति बनने के बाद पहली बार पैतृक गांव परौंख आ रहे हैं। पहले से तय कार्यक्रम के अनुसार लोगों से मुलाकात करेंगे। राष्ट्रपति 27 जून को 8:15 बजे सुबह सर्किट हाउस से सिविल एयरोड्रम जाएंगे। सुबह 8:35 बजे हेलीकाप्टर से कानपुर देहात के परौंख गांव के लिए रवाना होंगे। 9:05 बजे परौंख पहुंचेंगे। वहां राष्ट्रपति का लोगों से मिलने का कार्यक्रम है।बता दें कि 15 साल के बाद कोई निवर्तमान राष्ट्रपति ट्रेन से यात्रा कर रहे हैं।  इससे पहले साल 2006 में तत्कालीन राष्ट्रपति एपीजे अब्दुल कलाम ने ट्रेन में सफर किया था। वह भारतीय सैन्य अकादमी (आईएमए) के कैडेट की पासिंग आउट परेड के लिए स्पेशल ट्रेन से देहरादून पहुंचे थे।